Gada-saak uitgestel vir sielkundige ondersoekArgieffoto van ‘n gada Die borgtogverhoor van ŉ man wat glo sy vrou en twee tienerkinders met ŉ tradisionele Hindu-voorwerp doodgeslaan het, is Vrydag in die Chatsworth-landdroshof uitgestel. “Die saak teen Rajan Kandasamy (44) is deur landdros Leon Nielsen uitgestel,” het Natasha Ramkosson-Kara, woordvoerder vir die Nasionale Vervolgingsgesag (NVG) in KwaZulu-Natal, gesê. “Kandasamy se prokureur, Sivan Samuels, het versoek dat Kandasamy vir sielkundige toetse moet gaan.” Die saak is tot 14 Januarie uitgestel waartydens Kandasamy by Westville-gevangenis aangehou sal word en deur die distriksgeneesheer en ŉ sielkundige ondersoek sal word. Kandasamy het glo ŉ gada, ŉ tradisionele Indiese ampstaf van die Hindu-god Hanuman, gebruik om sy vrou en twee kinders, onderskeidelik 17 en 18 jaar oud, te vermoor. Hul bebloede liggame is op 29 Desember opgespoor nadat ondersoek ingestel is toe die gesin nie ŉ herdenkingsdiens bygewoon het nie. Die beskuldigde se familie het hom op Oujaarsaand aan die polisie oorgegee. Lees ook: Man in hof wat glo vrou, kinders met Hindu-voorwerp vermoor Ma, kinders met “religieuse voorwerp” doodgeslaan